C 421/36
LV
Eiropas Savienības Oficiālais Vēstnesis
4.11.2022.
1.
PIELIKUMS
Sinerģijas ar ES misijām
ES misija “Pielāgošanās klimata pārmaiņām” Misijas “Pielāgošanās klimata pārmaiņām” nolūks ir sniegt atbalstu vismaz 150 Eiropas reģioniem, pašvaldībām un kopienām to centienos panākt noturību pret klimata pārmaiņām līdz 2030. gadam.
Tās ietvaros tiks sniegts vispārējs atbalsts reģioniem, pašvaldībām un kopienām, lai palīdzētu tām labāk izprast un pārvaldīt klimata riskus un iespējas, sagatavoties tiem, paātrināt to pārveidi, veidojot noturību pret klimata pārmaiņām, un nodrošināt vismaz 75 liela mēroga klimata pielāgošanās demonstrējumus uz vietas.
Dalībvalstu, reģionu un pašvaldību līdzdalībai būs izšķiroša loma šīs misijas īstenošanā, jo tie ir galvenie pārmaiņu veicinātāji.
Tie var arī ieviest jaunas tehnoloģijas, eksperimentēt ar inovatīviem risinājumiem, kas atbilst vietējām vajadzībām, un palīdzēt dažādām ieinteresētajām personām panākt noturību pret klimata pārmaiņām.
Misijas mērķi saskan ar ERAF rīcībpolitikas mērķiem panākt konkurētspējīgāku un viedāku Eiropu (1), veicinot inovatīvu un viedu ekonomikas pārkārtošanos un reģionālo IKT savienojamību.
Tā sniedz arī pienesumu rīcībpolitikas mērķim panākt zaļāku un noturīgāku Eiropu ar zemām oglekļa emisijām, kurā notiek pāreja uz bezoglekļa ekonomiku neto izteiksmē, veicinot taisnīgu pārkārtošanos uz tīru enerģiju, “zaļās” un “zilās” investīcijas, aprites ekonomiku, klimata pārmaiņu mazināšanu un pielāgošanos tām, risku novēršanu un pārvaldību un ilgtspējīgu mobilitāti pilsētvidēs.
Finansējumu saskaņā ar šīm prioritātēm varētu mobilizēt, piemēram, lai paplašinātu pielāgošanās klimata pārmaiņām risinājumus, izmantojot sinerģijas ar programmas “Apvārsnis Eiropa” mobilizēto finansējumu.
Reģioni un pašvaldības var arī parakstīt misijas hartu, tādējādi paužot savu vēlmi sadarboties un koordinēt darbību ar citiem parakstītājiem, lai varētu mobilizēt resursus un attīstīt aktivitātes savās attiecīgajās teritorijās to pielāgošanās klimata pārmaiņām mērķu sasniegšanai.
Misijas īstenošanas platforma atbalstīs reģionus un pašvaldības, piemēram, nodrošinot tiem piekļuvi zināšanām un tehniskajam atbalstam.
Finansējums būs pieejams, izmantojot pamatprogrammas “Apvārsnis Eiropa” darba programmas pētniecības un inovācijas projektiem, kas saistīti ar pielāgošanos klimata pārmaiņām un kurus varētu īstenot, izmantojot iespējamās sinerģijas ar ERAF.
ES misija “Uzveikt vēzi” Misijā “Uzveikt vēzi” kopā ar Eiropas Vēža uzveikšanas plānu ir paredzēts līdz 2030. gadam uzlabot vairāk nekā 3 miljonu cilvēku dzīvi, izmantojot profilaksi un ārstēšanu, kā arī tiem, kurus skāris vēzis, arī viņu ģimenēm, sniedzot iespēju dzīvot ilgāku un labāku dzīvi.
Šis vispārējais mērķis atbilst ERAF rīcībpolitikas mērķim par sociāli taisnīgāku un iekļaujošāku Eiropu.
Ir paredzēta digitālo infrastruktūru izveide pētniecības un inovāciju atbalstam vēža kontroles jomā.
Platformā UNCAN.eu tiks apkopoti dažāda veida dati no dažādiem avotiem.
Virtuālais Eiropas vēža pacientu digitālais centrs dos iespēju vēža slimniekiem un izdzīvojušajiem iesniegt savus veselības datus un saņemt informāciju.
Tiks atbalstīta visaptverošu vēža uzveikšanas infrastruktūras sistēmu izveide, lai novērstu nevienlīdzību attiecībā uz piekļuvi kvalitatīvai vēža slimnieku aprūpei, piemēram, pastiprinot pētniecības iespējas un izveidojot tīklu starp dalībvalstīm un reģioniem.
Dalībvalstu, reģionu un pašvaldību līdzdalība ir ļoti svarīga paredzēto darbību īstenošanā, jo tie galvenokārt ir atbildīgi par savu veselības sistēmu organizēšanu.
Piemēram, lai uzlabotu piekļuvi agrīnam skrīningam vai inovatīvām vēža ārstēšanas metodēm, būs nepieciešamas lielas investīcijas infrastruktūrā, aprīkojumā, digitalizācijā, veselības aprūpes darbaspēkā un jaunos aprūpes modeļos, to vidū telemedicīnas risinājumos, lai sasniegtu pacientus lauku apvidos un attālos apvidos.
ERAF ir būtiska loma vēža kontroles uzlabošanā.
Daudzos reģionos ir izstrādātas viedās specializācijas stratēģijas veselības aprūpes (arī vēža ārstēšanas) jomā.
Esošajiem projektiem ir milzīgs potenciāls atbalstīt misijas mērķu sasniegšanu.
Reģioni tiks aicināti saskaņot ar ES prioritātēm un veikt turpmākas investīcijas pētniecības un inovācijas jomā, virzot viedās specializācijas prioritātes uz inovāciju vēža ārstēšanas jomā.
Tāpat Interreg var atbalstīt vēža pacientus, kuri meklē veselības aprūpes iespējas citā valstī, stiprinot pārrobežu, transnacionālo un starpreģionālo sadarbību.
(1) Eiropas Parlamenta un Padomes Regula (ES) 2021/1058 (2021. gada 24. jūnijs) par Eiropas Reģionālās attīstības fondu un Kohēzijas fondu, 3. pants.